Papersnake/gushiwen huggingface dataset:
点绛唇 其十四 艳香茉莉
王十朋（宋代）

畏日炎炎，梵香一炷熏亭院。鼻根充满。好利心殊浅。

贝叶书名，名义谁能辨。西风远。胜鬟不见。喜见琼花面。
北京八咏 其四 太液晴波
王绂（明代）

翠浪粼粼带碧烟，瑶台西畔玉楼前。九重地隔人间世，一片秋楼镜里天。

星斗转时银汉近，芙蓉开处綵云连。此身已得随鹓鹭，共沐恩波祝万年。
中秋玩月值文闱试士日答廖文学二首 其一
卢龙云（明代）

秋光才满习家池，有客新篇更陆离。胜赏谩宜方外侣，浮名休羡里中儿。

诗成珠玉当谁和，忧在江湖只自知。到处楼头增夜色，樽开且续屡传卮。
画梅
韩宜可（明代）

湖西开遍梅千树，正在东风十日前。月落参横谁是伴，数声孤鹤叫清妍。
题黄仲文为孔方作松林樵者图 其二
蓝仁（明代）

松下幽人不受呼，低头屈膝对双株。半空翠色连苍蔼，片石清阴转白驹。

兀坐似忘浮世事，乍逢应讶列仙癯。庐山五老峰前路，还有云巢似此无。
上丞相寿
戴栩（宋代）

万岁千秋奉明主，坐令四海如虞唐。
一门累叶凌烟阁，功业汾阳异姓王。
山行
袁保恒（清代）

我非巢许流，到此涤凡想。青山无古今，白云自来往。
由之流溪回亭午苦热小憩牧马寺
喻良能（宋代）

长途畏日欲流金，聊向招提觅快襟。
翠合苔痕人寂寂，凉生柏影院深深。
苦无俗物败佳思，况有寒泉醒客心。
一饷清风寄蕲竹，又飞征盖指城阴。
王十五司马弟出郭相访兼遗营茅屋赀
杜甫（唐代）

客里何迁次，江边正寂寥。肯来寻一老，愁破是今朝。

忧我营茅栋，携钱过野桥。他乡唯表弟，还往莫辞遥。
禹祠
陆游（宋代）

我昔下三峡，南宾系归舻，渡江谒神禹，拜手荐俎壶。
寿藤枝如蚪，巨柏腹若刳，门庭虽日荒，殿寝犹枝梧。
巴俗喜祷祠，解牛舞群巫。
巍巍黻冕古，食与夷鬼俱。
圣度固兼容，臣愤独不摅。
还乡瞻庙貌，嬴政久已除。
岳牧俨如生，想像闻都俞。
廓清虽可喜，欲退复踌躇。
念昔平水土，棋布画九区，岂知千岁後，戎羯居中都。
老虏失大刑，今复传其雏。
直令挽天河，未濯腥膻污。
夷鬼细事耳，披攘直须臾。
天下雠不复，大耻何时袪？蚩蚩谓固然，此责在吾徒。
挥涕洒庭草，谁怜小臣愚？
小酌
王令（宋代）

平生从事漫徒劳，时以休闲近酒醪。
东海可从谁自重，南山如酒客争高。
老将日月来双鬓，生委乾坤寄一毛。
更展韦编探万绝，懒从人世问滔滔。
和寇十一同游城南阻雨还登寺山
陈师道（宋代）

雨阻游南步，泥留逐北情。
稍看飞雾断，复作远山横。
野润膏新泽，楼明纳晚晴。
归宜有佳思，纱帽压香英。
戊戌客南雄
王佐（明代）

寂寞江城晚，依依独立时。
回风低雁鹜，返照散旌旗。
家在无人问，愁来只自知。
几回挥涕泪，忍诵《北征》诗。
永乐初给事姚伯善采木广右被瘴客死殡及六十
沈周（明代）

惟昔永乐初，皇帝治明堂。
取材苍梧野，在楩楠豫章。
公素侃察苍，百辟得激扬。
譬如公输子，材悉良不良。
此行固天简，公亦喜自当。
握节指八桂，伐鼓官舲扬。
惟木弥万山，计材不计章。
昂霄及耸壑，乃适于栋梁。
此处瘴疠地，气候日不常。
无人事绥复，其魂怅彷徨。
枯藤束木函，一殡六十霜。
但知彼有殡，不知在何方。
虽剧返葬心，日月何忙忙。
天实使汤公，官广得其详。
书报在全州，湘山寺之旁。
如因曼父母，始知墓在防。
二子读书毕，哭踊如初丧。
榛行不择日，即日裹糇粮。
鹤云兄当住，小弟力颇强。
出门当严冬，雨雪满大荒。
九溪多鼍鳄，鼓涛播舟航。
五岭饶虎豹，磨牙引饥吭。
鹤行无恐怖，孝至胆气刚。
达彼全州境，入寺悲荒凉。
宛然三门侧，有垤记其藏。
拜之号三绕，苍者痛肝肠。
发函升輀车，奉还万里乡。
蔼蔼桑梓里，郁郁楸梧冈。
况与元配合，孤雌成鸳鸯。
呜呼二子者，生死有耿光。
虞山若增高，琴川若增长。
晚望
陈师道（宋代）

黑云映黄槐，更著白鸟度。
蝉鸣不余力，蛙腹能许怒。
称目有佳思，侧迳无好步。
兴来成独往，意得谁与赋。
赠淮阳中丞王公子虞入户部六绝 其六
王世贞（明代）

曾劳尺素访青萝，回首风尘感慨多。任是司空能候气，不将孤剑傍星河。
湘阴道中
何彦（明代）

迢迢南望又长沙，竟日驱车到海涯。云暝溪桥迷去马，雪寒枯木点啼鸦。

村舂市店游人道，烟火疏篱野老家。几度观风独惆怅，咨诹今已愧皇华。
次韵史才孺咏雪四首
郭印（宋代）

始贺今朝雪，隆寒特地严。
莫愁穷户闭，还喜大田沾。
黄竹歌休唱，红炉火屡添。
华颠应处处，早得是山尖。
代毛崇夫贺妇翁黄圮老生朝
楼钥（宋代）

东都竞风节，清裁称巨贤。
焱驰不自定，相与扶其颠。
独立黄徵君，道周性具全。
辟举既不就，言论亦无传。
当时论笃士，比之孔与颜。
陈蕃为三公，自媿不敢先。
丈人岂苗裔，德高静而专。
不清复不濁，量陂渺无边。
学问粹然正，师友承渊源。
词章玉无瑕，作者当摩肩。
向来登王畿，悟主在一言。
校雠天禄阁，朱黄手自研。
郎潜不啻足，肯羡岁九迁。
清朝奖廉退，擢居西府员。
膴仕皆坐致，高怀越拘挛。
出乘使者车，径归卧林泉。
出处无戚欣，鼻间栩栩然。
谢公恐未免，召馹行著鞭。
松山介闽浙，淑气常蜿蜒。
隆冬正凝水沍，爱日回春妍。
县弧庆生申，飘若区中仙。
仙风自难老，何须记椿年。
贱子托枌榆，扫门如宿缘。
叨在玉润选，得窥乐广天。
川涂阻拜寿，舂容陈大篇。
孺子倘可教，愿受书一编。
南乡子·妙手写徽真
秦观（宋代）

妙手写徽真，水翦双眸点绛唇。疑是昔年窥宋玉，东邻，只露墙头一半身。
往事已酸辛，谁记当年翠黛颦？尽道有些堪恨处，无情，任是无情也动人。
隆中次吴襄阳韵二首
项安世（宋代）

葛公未易谈，佳处当自晓。
轻身托人生，岁晚那得保。
哀哉杨德托，所恨机太早。
文若岂不迟，万变要难了。
书生法当骄，正惧此身小。
空桑视汤幣，不博一介草。
向来磻溪人，所愿直钩老。
孔明平生志，岂必书江表。
但从德翁游，时和司马好。
胸中管乐事，本自不足道。
所以刘葛交，终焉契鱼藻。
旧时耕凿地，千岁迹未扫。
客来访遗事，泪落日杲杲。
罔头双白鹭，飞去何渺渺。
【越调】平湖乐
王恽（元代）

平湖云锦碧莲秋，香浥兰舟透。一曲菱歌满樽酒，暂消忧，人生一得长如旧。醉时记得，花枝仍好，却羞上老人头。
鉴湖秋水碧于蓝，心赏随年淡。柳外兰舟莫空揽，典春衫，觥船一棹汾西岸。人间万事，暂时放下，一笑付醺酣！
平阳好处是汾西，水秀山挪翠。谁道微官淡无味？锦障泥，路人争笑山翁醉。西山残照，关卿何事，险忙杀暮鸦啼。
秋风袅袅白云飞，人在平湖醉。云影湖光淡无际，锦屏围，故人远在千山外。百年心事，一樽浊酒，长使此心违。
采菱人语隔秋烟，波静如横练。入手风光莫流转，共留连，画船一笑春风面。江山信美，终非吾土，问何日是归年？
秋风湖上水增波，水底云阴过。憔悴湘累莫轻和，且高歌，凌波幽梦谁惊破？佳人望怕，碧云暮合，道别后意如何。
绿荷相背倚西风，凉露烟霏重。翠盖银瓶醉时捧，使君公，径须倾倒玻璃瓮。青山城郭，暮云楼阁，高下一重重。
一仁双鬓已惊秋，更甚眉头皱。一笑相逢且开口，玉为舟，新词淡似鹅黄酒。醉归扶路，竹西歌吹，人道似扬州。
水边杨柳绿丝垂，倒影奇峰坠。万叠苍山洞庭水，碧玻璃，一川烟景涵珠媚。会须满载，百壶春酒，挝鼓荡风猗。
黄云罢亚卷秋风，社瓮春来重。父老持杯十分送，使君公，秋成不似今年痛。太平天子，将何为报，万寿与天同。
乙亥三月七日宴湖上赋
春风吹水涨平湖，翠拥秋千柱。两叶兰桡斗来去，万人呼，红衣出没波深处。鳌头游赏，浣花风物，好个暮春初。
山阴修禊说兰亭，似觉平湖胜。春服初成靓妆莹，玉双瓶，兴来径入无何境。使君高宴，年年此日，歌舞乐升平。
柳边飞盖簇晴烟，人在平湖宴。碧潋瑶翻映歌扇，绮罗筵，人生几度春风面。江山画里，一时人物，斜日重留连。
尧庙秋社
社坛烟淡散林鸦，把酒观多稼。霹雳弦声斗高下，笑喧哗，壤歌亭外山如画。朝来致有，西山爽气，不羡日夕佳。
寿李夫人六首
眼明欣见太平人，环佩婴香润。洞里瑶华自高韵，八千春，袅烟已报长生信。一杯更买，麻姑苍海，一坐看扬尘。
谢林高韵本萧然，百岁春风面。白发儿孙羡康健，诰鸾鲜，彩云扶下长生殿。乡闾盛说，一家荣养，初不羡鱼轩。
南枝消息小春初，香满闲庭户。见说仙家旧风度，寿星图，瑞光浮动云衢婺。绣筵开处，散花传琖，彩袖不曾扶。
小园不惜买花钱，妆点蟠桃宴。传语风光莫流转，百来年，人生几度春风面？细思谁似，君家阿妈，康健地行仙。
牙牙长忆点妆红，曾得含饴弄。此日筵前一杯捧，白头翁，紫箫吹断繁华梦。百年留在，故都琼树，依旧动春风。
慈亲康健说谁家，李氏人难亚。锵凤筵中见多暇，醉簪花，肩舆胜似宫门画。从今看取，君家余庆，门户烂生华。
寿府僚
锦貂千骑朔方豪，瀚海渊波浩。画戟清香看倾倒，醉仙桃，秋光虽晚人难老。烟花紫禁，玉鱼金带，新宠照朝袍。
辛卯九月二十五日夜，解衣欲睡，适有饮兴，顾樽湛余醁，灯缀玉虫而乐之。然酒味颇酷，乃以少蜜渍之。浮大白者再，觉胸中浩浩，殊酣适也。仍以乐府《绛桃春》歌之
少年鲸吸酒如川，甘苦从人劝。老大含饴最深恋，要中边，一甜掩尽黄柑酽。更怜中有，百花风味，一笑为君妍。
笑分花露出妆奁，香软金杯潋。满着华池润吾咽，展眉尖，坡仙酿法真堪羡。却怜蜜课，蜂儿官府，辛苦为谁甜？
侯城里 其二
顾璘（明代）

一点麻衣入帝庭，九天风雨昼冥冥。云迷杜宇游魂黑，草染苌弘野血青。

四海衣冠收节槩，万年宗社属神灵。英雄已去心难死，长倚南箕化列星。
赠丘汉叔
陈宓（宋代）

自昔经明岱岳间，于今君独得渊源。
力扶正学人知惧，拨去浮言道自存。
讲贯一堂常夺席，异同诸子谩专门。
怀奇莫叹无知己，会见经帏待讨论。
高宗明堂前朝献景灵宫十首 其二 升殿用《乾安》。
郊庙朝会歌辞（宋代）

帝既临享，龙驭华耀。孝孙承之，陟降在庙。诚意上交，庆阴下冒。

天休骈至，千亿克绍。
水宿闻雁
李益（唐代）

早雁忽为双，惊秋风水窗。
夜长人自起，星月满空江。
无锡华子英溪山胜槩亭
张雨（元代）

共爱溪山住，输君胜槩多。疑将草堂画，展向镜湖波。

鹳雀深松柏，凫鹥足芰荷。更修仁知术，乡社乐婆娑。
挽荆南师张左司诗
项安世（宋代）

霄汉占贤辅，乾坤失大儒。
斯文断命脉，识者叹穷途。
独拥全名去，谁供一世须。
空馀千载事，不尽惜良图。
示诸同志
朱熹（宋代）

夏木已云暗，时禽变新声。林园草被径，端居有馀清。

端居亦何为，日夕掩柴荆。静有弦诵乐，而无尘虑并。

良朋肯顾予，尚有夙心倾。深惭未闻道，折衷非所宁。

眷焉抚流光，中夜叹以惊。高山徒仰止，远道何由征。
一古一律贺懒翁宏仲七十
陈藻（宋代）

醵饮高堂庆古希，名存寔是节常仪。
百篇自号懒翁诗，一句谁常持侑卮。
我见前程多险巘，朝闻夕可宁不怡。
健如此叟更待时，黄金散尽呼来归。
和元晦赠上封和老
张栻（宋代）

上方元自好，一榻有余清。
只趁晨钟起，宁闻山鸟声。
高僧足幽事，野客富诗情。
试问峰头景，今朝作麽生。
缙叔以诗遗酒次其韵
梅尧臣（宋代）

君尝谓我性嗜酒，又复谓我耽於诗。
一日不饮情颇恶，一日不於无所为。
酒能销忧忘富贵，诗欲主盟张鼓旗。
百觚孔圣不可拟，白眼步兵吾久师。
君多赐壶能以遗，向口满碗倾玻璃。
醇酿甘滑泛绿蚁，从此便醉醒无期。
既以乐吾真，亦以泰吾身，
莫问今人与古人。
时事歌十首 其二
徐搢珊（清代）

无米为炊奈若何？去年无麦又无禾。春来何物充枵腹，野菜和根煮一锅。
送刘循理冬官公差之赣便道过家
罗钦顺（明代）

官曹暂入身如客，省檄专承命自天。驿路年华南雁尽，故园春色小桃鲜。

功名正属三场后，弩矢宁烦百步先。何处诗怀应更好，郁孤台上俯晴川。
苗而秀
贺铸（宋代）

吴都佳丽苗而秀。燕样腰身。按舞华茵。促遍凉州、罗袜未生尘。

□□□□□□透。歌怨眉颦。张燕宜频。□□□□、□□□□□。
古寺
黄渊耀（明代）

石萝生紫花，佛坐石萝下。鸟鼠巢空梁，松风落败瓦。

古壁欲留题，苍苔不能写。秋声归莫林，遥闻诵经者。
与陈董二君相会于真州经月甚乐诗寄陈董二君
孔武仲（宋代）

平生交友半成尘，想见当年乐会文。
别泪茫茫添海水。愁怀黯黯塞江云。
青衫脱去谁同老，白首追随尚有君。
官暇更将棋子学，他时筹局当功勋。
点绛唇（己巳重九和苏坚）
苏轼（宋代）

我辈情钟，古来谁似龙山宴。而今楚甸。戏马余飞观。

顾谓佳人，不觉秋强半。筝声远。鬓云吹乱。愁入参差雁。
次韵王勉夫晚春
陈造（宋代）

送春无酒未须嗟，却有新茶试大家。
便惬轻凉生小扇，独怜扑蔌下荐花。
霜肤解箨初尝笋，怒瘿因谁拟问蛙。
嘉树著行森羽葆，翠青疏密俨排衙。
郡圃观白莲
王同祖（宋代）

翠盖亭亭映玉裳，临风{棹左换彳}彴暗飘香。
六郎正被繁华困，不爱浓妆爱淡妆。
宋中道都官挽辞二首
苏颂（宋代）

文章微婉气清遒，议论精通学赡优。
方见璠玙为国器，忽经兰菊陨霜秋。
梦中应讲阴堂奥，天上须刊白玉楼。
闻道遗编已成帙，何人列上载蓬丘。
令和州买松
裴夷直（唐代）

好觅凌霜质，仍须带雨栽。须知剖竹日，便是看松来。
拟安石答
张弼（明代）

东山谢安石，答尔张汝弼。我渐旷达风，未免风流癖。

起来济苍生，谈笑安王室。尔独不闻白眼王金陵，平生廉谨冠世名。

得君不啻鱼水乐，甘心乃从狐鼠朋。只手上遮天眼黑，纵横颠倒县苍生，遂令磬石如浮萍。

乃知士当存大节，琐琐小器何足称。尔生濂洛后，述途见日星。

当自得师报明廷，何须戏与我争衡。东山石无语，落日天冥冥。
道中买得草屦
苏过（宋代）

买得芒鞋拄杖挑，心先向足蹑云霄。山林本是吾归处，不待移文辱见招。
重展西湖二首
宋庠（宋代）

西北云波逗异津，两陂相合到城闉。
桥横断岸才通舫，路转新城不踏尘。
倒影剩容霞底日，暖光平展鑑中春。
摧颓病守时无用，堪与鸥鷼作主人。
满江红（题冷泉亭）
辛弃疾（宋代）

直节堂堂，看夹道、冠缨拱立。渐翠谷、群仙东下，佩环声急。闻道天峰飞堕地，傍湖千丈开青壁。是当年、玉斧削方壶，无人识。

山木润。琅玕温。秋露下，琼珠滴。向危亭横跨，玉渊澄碧。醉舞且摇鸾凤影，浩歌莫遣鱼龙泣。恨此中、风月本吾家，今为客。
腊八日与墨池野酌迟丘月渚
杨慎（明代）

散步谪仙桥，严寒酒易消。云容将变朔，风信巳鸣条。

只为朋从好，浑忘旅寓遥。清吟迟月渚，剪烛永今宵。
赋得高杨拂地垂
李云龙（明代）

千枝复万枝，濯濯卉春晖。踠地藏歌鸟，当筵斗舞衣。

雨馀芳欲滴，风静翠成围。却忆柴桑老，门前舆醉归。
孟春花园即事
苏如兰（清代）

独坐觉无聊，花园闲骋步。会开桃李芳，为拟新春赋。
金丹诗诀 其八十一
陈楠（宋代）

入鼎须凭重一斤，秤来却是十六星。一星水里真金妙，合作流珠二八停。
宫词一百首
岳珂（宋代）

端辰帖子缕黄金，词苑题来禁篽深。
共道万方欣解愠，南风已奏舜鸣琴。
小斜川
苏过（宋代）

我老不自爱，几时真罢休。浮沈闾里间，漫效马少游。

年来五十化，逝水无停流。胸中粗已了，浩荡欲没鸥。

渊明我同生，共尽当一丘。试筑小斜川，佳名偶相俦。

亦称辛丑岁，与公更倡酬。当时二三友，得如我友不。

赋诗俱不地，疑有湛辈忧。聊将桃李句，琼瑰副吾求。
江行
汪涯（宋代）

江陵白鱼如斫玉，挂席独去风日寒。
封题两瓮寄白发，儿涯不见作鱼官。
和杨公济钱塘西湖百题 其十五 白公竹阁
郭祥正（宋代）

竹阁公所爱，延僧酌夜茶。渔歌天外起，何似听琵琶。
和陈尉见贻二首 其一
华镇（宋代）

画栋尘惊燕子来，芳郊时雨敛轻埃。须怜好景分明在，为把愁颜勉强开。

仙客有情深赏物，新诗劝我且持杯。更言留得花王住，忍放韶光取次回。
客怀柬龚定庵舍人 其一
魏源（清代）

一年春一度，一夜梦一枕。春去梦醒时，回首了无影。

微雨原上来，洗我生窗静。以君衣上月，照我花前饮。

门前临大道，石坂成畦畛。左有万蹄痕，右有千辙轸。

自有宇宙来，车马无停骋。车上客遥遥，车下尘隐隐。
快活年
佚名（宋代）

蛩吟声不住。
题妙觉寺壁
孙觌（宋代）

叶底红稀不见花，枝头绿暗可藏雅。春归古殿苍苔满，一点笼灯隐绛纱。
中秋月
杨绘（宋代）

素月玉寒空，乾坤灏气通。光华一夕满，节候九秋中。

万里天衢峻，四方人望同。妖邪无处匿，方显照临功。
慈仁寺荷花池
何绍基（清代）

坐看倒影浸天河，风过栏杆水不波。
想见夜深人散后，满湖萤火比星多。
句 其十三
张商英（宋代）

楠生石合头陀出，此记传闻岁月遥。
水调歌头 代送路同知罢归 以上鄱阳五家集本
吴存（元代）

兵卫森画戟，＊盖映朱幡。平分一郡风月，家世旧衣冠。数日春风着物，一夜秋霜满野，六月宛陵寒。只有双溪水，照见寸心丹。公好似，片云起，敬亭山。悠悠漾漾，等闲飞去又飞还。笑问无心出岫，何似从龙天上，为雨遍人寰。输与敬亭老，趺坐静中看。
宿吴山楼
谢肇淛（明代）

佛火明还暗，羁魂梦复惊。
秋风一夜起，落叶与窗平。
古意柬徐胜力
吴雯（清代）

美人艳南国，颜色如朝霞。昨来耶溪上，妒杀芙蓉花。

秦珠随月满，越练逐风斜。独慕孤高义，今年尚浣纱。
读邸报怀王先生作
林希逸（宋代）

当日筹边事偶蹉，追尤未已意云何。纵令君实谋时短，不道伊川好处多。
短歌行
栖蟾（唐代）

蟾光堪自笑，浮世懒思量。身得几时活，眼开终日忙。

千门无寿药，一镜有愁霜。早向尘埃外，光阴任短长。
金陵杂兴二百首
苏泂（宋代）

高世何须更欲名，古人于此畅幽情。
后来同味无王谢，自折幽兰上冶城。
壮游奉柬诸阁老
汪广洋（明代）

壮游吴楚外，扬舲溯天风。名山浮紫翠，大江走蛟龙。

历览思超浮，毛骨生冰雪。脱巾漉清湍，举手弄明月。

明月悬青铜，古人难再逢。牛渚委陈迹，峨眉敛愁容。

九华舞傞傞，窥见沧溟底。小孤立亭亭，徘徊女萝里。

流宕番湖湄，峰峦愈出奇。幽深搆楼阁，峭绝挂猿猕。

放意自陶写，援笔洒秋泚。神怪动窅冥，鱼鸟觉欣喜。

路逢丹丘生，来自赤霞城。麻姑后飞舄，子晋迭吹笙。

湖光潋滟开，云压蒲萄绿。狂引黄金罍，笑歌紫芝曲。

左蠡素相得，当湖忽见迎。扬澜平一掌，中有鼋鼍行。

振衣扳鹊巢，扪萝践苔石。厓气凌空青，松花坠阶白。

举首匡庐下，调笑烟霞间。屡会复屡往，今往几时还。

丛兰被路蹊，芳草萦涧谷。长飙和鸣鸐，迸泉惊饮鹿。

须臾面五老，邀我山之阳。授我长生诀，兼遗洞玄章。

问我从东来，迢遥泛鲸波。三山得无恙，十洲近如何。

傍招广成子，俯挹山中老。鲤鱼跃大江，鹓鸾下天沼。

待以青精饭，酌以白玉浆。乖龙左耳润，吠犬灵苗香。

渴乌渐敛翼，拭目增晚碧。朵朵金芙蓉，凭虚落胸臆。

西南挺奇异，江湖驰伟观。披披古兰若，丹灵耀巑岏。

尝闻远法师，坚坐东林下。还许陶渊明，共结白莲社。

又闻李太白，酷爱香炉峰。长安卸尘鞅，欲归巢云松。

往事既云远，顾我复来此。濯泉坐树阴，下洗巢由耳。

绿发双青瞳，采芳留我行。我行欲不行，月高猿夜声。

西山招我游，明日过湖水。笑隔南浦云，遥谢数君子。
次韵宁熙中上人姑苏纪游十首 其四 游天池
陶宗仪（明代）

雨馀弭棹钓矶头，一锡翩翩纵远眸。翠壁石蹲形似虎，龙渊云堕气如牛。

人间幻出三千界，天上移来十二楼。更陟层颠穷睇盼，只疑咫尺是瀛洲。
投宋大夫
李栖筠（唐代）

十处投人九处违，家乡万里又空归。

严霜昨夜侵人骨，谁念高堂未授衣。
苏茂才溺舟江上仅以身免余解衣衣之并资其行李之困乏赋此慰勉
卢龙云（明代）

万古江流在，帆樯竟日过。每凭舟楫用，得藉往来多。

未破乘风浪，翻愁泛日波。君才原利涉，且自慰蹉跎。
沁园春·和吴尉子似
辛弃疾（宋代）

我见君来，顿觉吾庐，溪山美哉。怅平生肝胆，都成楚越，只今胶漆，谁是陈雷。搔首踟蹰，爱而不见，要得诗来渴望梅。还知否，快清风入手，日看千回。
直须抖擞尘埃。人怪我柴门今始开。向松间乍可，从他喝道：庭中且莫，踏破苍苔。岂有文章，谩劳车马，待唤青刍白饭来。君非我，任功名意气，莫恁徘徊。
和茧雪和游斜川
谢元汴（明代）

急湍胡不退，鸡肋未能休。何如纵一苇，恣情山水游。

汎汎志和船，岂曰非清流。容裔逐烟波，忘机学浮鸥。

不然理轻策，振衣上危丘。冥濛扪元化，独与卢敖俦。

湖寺迥岩剡，白足相对酬。孝禅以名庵，得似虎溪不。

我来叩白云，蹑之生百忧。老龙吟秋光，亦可黄禾求。
送知殿
释慧空（宋代）

黑月夜中无别，行人下足即疑。
须得心灯发现，令渠是处光辉。
闭户
释文珦（宋代）

闭户日无事，山光满盈几。饭馀曲肱睡，一觉颇酣美。

心平不作梦，境寂如止水。山童为煎茶，茶熟我当起。
寄郑荐玉
项安世（宋代）

郑公身与我同寒，陆子泉头隔几山。
为客盖头无一瓦，何时开眼见千间。
非干世俗人情薄，自是书生命运悭。
三邑未随燔肉废，先师心事几曾还。
鹊踏花翻 对月次张允宜韵
潘西凤（清代）

咄尔风流，春宵对月，凭栏谁解心头话？知情算有寒梅，屈曲清幽，斜描一影窗边挂。

碧天如此好时光，美人不见来林下。深夜人月，依依入画。

到头只有情无价。愧我落索江乡，心长袖短，难卜功名卦。

而今花月任嫣纤，举头生恐姮娥骂。
辛丑岁十月上幸长安时扈从出西岳作
沈佺期（唐代）

西镇何穹崇，壮哉信灵造。诸岭皆峻秀，中峰特美好。

傍见巨掌存，势如石东倒。颇闻首阳去，开坼此河道。

磅礴压洪源，巍峨壮清昊。云泉纷乱瀑，天磴屹横抱。

子先呼其巅，宫女世不老。下有府君庙，历载传洒扫。

皇明应天游，十月戒丰镐。微末忝闲从，兼得事蘋藻。

宿心爱兹山，意欲拾灵草。阴壑已永閟，云窦绝探讨。

芳月期来过，回策思方浩。
续古二十九首 其二十二
陈陶（唐代）

秦家卷衣贵，本是倡家子。金殿一承恩，貂蝉满乡里。
过泐山
释函是（明代）

寒山有佳色，理策临清漪。倚棹过绿玉，将以观冬犁。

舍舟登古岸，髣髴玉渊时。所异谷与川，动静各有宜。

停步稍顾盼，抚景心相随。遥遥望石门，双峰一径微。

梯穷万山出，忽然就长堤。土屋三两间，依岩缚茅茨。

爨烟穿石窦，云影随高低。下有丹溜潭，水落松风吹。

泠泠潭上人，分明见须眉。乐此毕生平，耕锄复何辞。

古者食其力，辛苦当为谁。日暮且归去，明春予再来。
次韵和江子我道中绝句七首
程俱（宋代）

吴儿真是沐猴冠，欲比杨梅荔子丹。不用红尘占使骑，画船飞楫向长安。
喜大渊至二首
刘克庄（宋代）

乾鹊查查得许忙，弓寮越境访溪堂。
故交有约过安道，季世无人吊卜商。
聊为先儒增管见，为烦太乙下藜光。
要知韩孟新吟否，此则赓酬第一章。
四月上澣日同寮约游西湖十绝
张镃（宋代）

喜逐芻荛禁苑东，舜弦调处剩薰风。
戎葵学得宫衣缬，不作人间锦样红。
续嘉陵驿诗献武相国
薛涛（唐代）

蜀门西更上青天，强为公歌蜀国弦。

卓氏长卿称士女，锦江玉垒献山川。
山海关
汤右曾（清代）

东西谁界绝，封此一泥丸。地接长城险，天浮渤海宽。

连山趋碣石，积水见辰韩。吹角关门出，边风马首寒。
春日有怀郯九成
完璞琦公（明代）

春雨昼连夕，闲愁鬓欲苍。
莺声在官柳，草色映书床。
每念庭闱远，仍怜简帙荒。
却思摩诘室，清坐只焚香。
钱江晓寄十三弟
宋之问（唐代）

晓泊钱塘渚，开帘远望通。海云张野暗，山火彻江红。

客泪常思北，边愁欲尽东。从来梦兄弟，未似昨宵中。
送薛子荐还揭阳绝句三叠 其二
湛若水（明代）

群忧初破大同言，一辨鹅湖累百千。人心自是閒分别，宇宙何人不共天。
和昌甫 其一
韩淲（宋代）

行尽田家与酒家，书窗薝卜见新花。风流一老来何处，不许閒人作话夸。
仲夏书事十首
方回（元代）

弃置乾坤事，归休水竹居。
不因徵急债，尽可读残书。
虀糁畲田粟，姜羹石涧鱼。
论文同小酌，未觉故人疏。
刀镊黄陈二生
释惟一（宋代）

手持刀镊谒桑门，叉手擎拳笑语温。
且说工夫精妙处，断然毫发不容存。
归途次韵 其一
黄彦平（宋代）

霏红点点胭脂雨，唾碧溅溅罨画溪。送客归来问山馆，一声啼鸟日平西。
食莲子三首
杨万里（宋代）

戢戢蜂儿出露房，未生翅股及锋芒。
丁宁莫遣他人剥，要染侬家十指香。
谒九江赵守
阳枋（宋代）

浮舟湓浦春，民谣举欣欣。
问民宁底乐，州有贤使君。
帝胄擢清班，江国烦殷勤。
仪型金玉相，肝肠锦绣纹。
周南蔼忠厚，大雅旧不群。
固本屹磐石，理兵无丝棼。
城坚万里长，气壮三边军。
短吟亟搜枯，弄斧当郢斤。
聊此窥一斑，所见谐所闻。
愿公慨神州，边腹久中分。
五岳判地气，三光离天文。
倒竭五湖婆，一洗九陵氛。
钟彝勒伟晔，汗史照芳芬。
此烈丈夫耳，循常脂足云。
邱德辅明德斋
成廷圭（元代）

方寸纤尘一扫除，湛然澄澈只如初。本原不昧先天理，功效多如大学书。

池上倚筇秋水净，月中挥麈夜窗虚。修齐事业须公等，我老昏昏总不如。
送咸阳主簿王秘校
梅尧臣（宋代）

昔见兰丛牙，今见连蔓瓜。
持入咸阳市，本出故侯家。
五色相钩蔕，秦人应自夸。
行当七月荐，乞巧杂盘花。
五仟观二首
古成之（宋代）

玄元分古观，南镇越王越。
五石空留瑞，群仙不记名。
丹砂虽久炼，鸡犬自长生。
槛簇鳌头景，门通鹤颈程。
烟霞随砌起，花木逐时荣。
古井涵虚碧，疏钟入户清。
荒芜怜夜色，寒溜引秋声。
丹竃封苔老，芝田积雨平。
风光齐岳麓，音信接朱明。
愿将身从此，乘云到玉京。
吴公立承事挽诗一首
刘一止（宋代）

脱蜕超然不可寻，了知胸次未宏深。智谋谁复如樗里，缓急惟思扣季心。

惊见丹炉无宿火，欲凭辽鹤问遗音。邦人岂识神仙事，竞挽丧车泪满襟。
万年欢·春思
史达祖（宋代）

两袖梅风，谢桥边、岸痕犹带残雪。过了匆匆灯市，草根青发。燕子春愁未醒，误几处、芳音辽绝。烟溪上、采绿人归，定应愁沁花骨。
非干厚情易歇。奈燕台句老，难道离别。小径吹衣，曾记故里风物。多少惊心旧事，第一是、侵阶罗袜。如今但、柳发晞春，夜来和露梳月。
同崔员外、綦毋拾遗九日宴京兆府李士曹
高适（唐代）

今日好相见，群贤仍废曹。晚晴催翰墨，秋兴引风骚。

绛叶拥虚砌，黄花随浊醪。闭门无不可，何事更登高。
杨文甫主簿顷惠佳篇今赴松溪次韵送别
周必大（宋代）

投林倦翼久知还，尚客君家伯仲间。
入市每嫌妨杖屦，临岐那忍问河山。
家声好在金陵簿，人物争看玉笋班。
他日银黄夸里后，不妨徐伴野夫闲。
弥蛇古像赞
释智遇（宋代）

有愿度生，垂手接引。
含生不来，物无可愍。
宁宗郊祀二十九首
学士院（宋代）

八神呵跸，千官景从。
回轸还术，祲威盛容。
妥饰芳凤，御朝云龙。
归寿兹闱，敷时民雍。
跳大王歌
成鹫（清代）

蛮乡歌舞自称善，厥声可闻不可见。四月五月跳大王，家家刻木作鬼面。

千丑万拙由心生，头角觺觺尽奇变。削成两耳贯双环，黑白青红随绘绚。

长缨分结顶门边，俛仰周遮任方便。市来绛帛缝赭衣，承以素裳纫新练。

长柄牙旗短柄簦，东官草帽冈州扇。粗缯细篾作游龙，肖首肖尾中连串。

事事具足人力齐，次第椎牛集欢宴。大王端坐不饮酒，黄童白叟争酬劝。

酒阑酷酊齐唱歌，呕哑啁啧无分辨。舁神入城城市空，大呼疾走看游龙。

驭龙小儿戴鬼面，一步一跌来匆匆。左顾右盼各招手，头旋尾转相追从。

游龙舞罢抚歌板，唱歌尽是头白翁。青葵半掩老面目，随声答响羞雷同。

须臾磨旗万舞作，朱干玉戚纷兴戎。或击或刺冯而怒，或揖或让足而恭。

忽焉而起忽而止，一一皆与神心通。舞罢偃旗卧金鼓，借问大王何所取。

倾筐擎出斗与升，鬼面成群更歌舞。道旁观者不忍见，腼颜汗背交相觑。

吁嗟乎，天下尽儿戏，举世同奔波。车毂交击人肩摩，俄而礼乐俄干戈。

五斗折腰不足道，倾筐积少看成多。大王乃是死诸葛，含羞忍耻如之何。
题朱郎中白都庄
王安石（宋代）

萧洒桐庐守，沧洲寄一廛。
山光隔钓岸，江气杂炊烟。
藜杖听鸣橹，篮舆看种田。
明时须共理，此兴在他年。
风俗
郑刚中（宋代）

民生各异俗，王制论不诡。
惟兹封州郡，山之一谷尔。
麦秋无青黄，霜冬有红紫。
嗜好既殊尚，言语亦相抵。
问之彼不通，告我此勿理。
骇去如鹿麋，团聚若蛇虺。
如何苏属国，胡女为生子。
已而忽超然，天下同一理。
岭南自岭南，勿用岭北比。
况自江山情，雅故均邻里。
暮夜松桂间，受月如受水。
根根抱虚明，叶叶万尘洗。
先生一杯酒，月到酒尊底。
画以寄吾乡，吾乡祗如此。
书园吏申花开榜子
张咏（宋代）

后园花开红满枝，太守倦游红不知。
看花小吏报花信，太守茫然心忽悲。
头上光阴瞥尔过，昨日少年今老大。
见说花间舞蝶狂，翻飞更著游蜂和。
谢友人惠锦菊月下白菊二株三首 其二
黄仲昭（明代）

鲜葩灿灿吐奇芬，截得天机锦绮文。病眼摩挲吟看久，愁怀应减两三分。
岩畔春将老四首 其一
释守卓（宋代）

岩畔春将老，香风匝地生。囊藏无底钵，高卧笑毗城。
撷翠楼得句
弘历（清代）

碧逻青围蔚四山，画屏浮动八窗间。短章自可当长赋，消得楼中片晌閒。
登虔州塔顶同朱具臣南昌游云生
黎士弘（清代）

登临缘分事，吾自偶然来。孤远荡闻见，高危验胆才。

长风牵璧立，众树领江回。烟积山如幕，晴吹次第开。
疏渠
罗公升（宋代）

疏渠行活水，水鸣空院幽。
堂坳地母小，中有万里流。
向来手拮据，华屋俄荒丘。
犹余愚沟迹，洗我中山羞。
九河且平陆，起灭况一沤。
相娱亦聊耳，南涧何多忧。
正月十五日与兄弟清坐灯下不饮取黄精荔子甘实食之童稚绕膝嬉笑喧杂亦足慰岑寂戏作三绝句纪之 其一
李弥逊（宋代）

满床缃帙照青灯，碧眼相看老弟兄。不见柳枝罗酒脯，旋烧榾柮煮黄精。
寄李忠定公
郑昌龄（宋代）

雅望三朝第一流，端如砥柱屹清秋。爱君炯炯无他志，许国堂堂不自谋。

梦绕苍龙新阙角，凉生黄鹤旧楼头。中兴真主须真相，未雪双銮耻未休。
蓝田溪杂咏二十二首。窗里山
钱起（唐代）

远岫见如近，千里一窗里。坐来石上云，乍谓壶中起。
族兄鸣生翁八十有一生日口占为寿 其一
屈大均（明代）

地当南极老人多，况复沙亭满太和。兄在吾宗今最长，千钟将奈寿星何。
和峡州赵教授春后雪中惠酒 其一
阳枋（宋代）

义理无穷岁月飞，有言难尽易精微。梅花带雪春将半，龙战爻中辩是非。
东庵上方
赵蕃（宋代）

地瘠不宜竹，山寒多种松。路穷千折险，庵在最高峰。

石溜通泉乳，晴檐喧蜜蜂。客来僧不语，日暮自鸣钟。
春日郊游
缪公恩（清代）

出城三四里，茅舍几人家。踏屐探幽径，敲门问落花。

风前村店酒，雨后小姑茶。处处多春涨，桃源拟泛槎。
和史子修投赠二首韵时被命至玉堂
程公许（宋代）

儒习平生祗自酸，可能学古到商盘。
风尘世路知难拗，潢潦词源恐易乾。
已愧登瀛聊俊颜，那堪上水费嘲弹。
饕劳愧乏经时策，安得军中有范韩。
赴琼州次大蓼滩风雨交作寒未艾也其势欲雪 其一
曾丰（宋代）

仆仆漫郎踪迹孤，星星迂叟发毛疏。三千里外辞乡后，十八滩前问宿初。

山未容云思底丽，风犹与雪议权舆。有蒲团在不能享，吾策从初悔读书。
题读碑图
刘克庄（宋代）

二人共读道旁碑，一敏一钝天赋之。
敏者过目跃骑去，钝者停鞭方凝思。
哀哉德祖丹颈祸，伏于柏喈黄绢辞。
古人服善有公是，回也知十赐知二。
圣师笑曰女弗如，未闻端木惎颜氏。
鸣呼向使颜氏逢若人，未知何地堪容身。
四圣赞
释师体（宋代）

稽首释迦，现千百亿。
盐贵米贱，苦趁乐吃。
瞋喜爱憎，是非声色。
日炙风吹，一文不直。
奉使契丹二十八首 次莫州通判刘泾韵二首
苏辙（宋代）

北国亦知岐有夷，何尝烽火报惊危。
拥亶绝漠闻嘉语，缓带临边出好诗。
约我一樽迎嗣岁，待君三馆已多时。
従今无事唯须饮，文字声名人自知。
平世功名路甚夷，不劳谈说更骑危。
早年拭目看成赋，近日收心闻琢诗。
古锦屡开新得句，敝貂方竞苦寒时。
南还欲向春风饮，寒柳凋枯恐未知。
夏日十二首 其五
陆游（宋代）

闷欲远游身苦懒，病思闲话客谁过。北窗一枕差堪乐，无奈茶杯作祟何。
醉落魄（初夜感怀）
赵长卿（宋代）

伤离恨别。愁肠又似丁香结。不应斗顿音书绝。烟水连天，何处认红叶。残更数尽银缸灭。边城画角声呜咽。罗衾泪滴相思血。花影移来，摇碎半窗月。
寓叹
陆游（宋代）

短发不禁搔，纾悲赖浊醪。
潦收溪濑急，木落寺楼高。
善饭余何欠？看云亦足豪。
今朝有奇事，江浦得霜螯。
阮郎归（舟行即事）
葛长庚（宋代）

淡烟凝翠锁寒芜。斜阳挂碧梧。沙头三两雁相呼。萧萧风卷芦。

何处笛，一声孤。岸边人钓鱼。快帆一夜泊桐庐。问人沽酒无。
元美以家难羁京作此为唁 其一
李攀龙（明代）

驰骋淄渑日，功名与宦情。高堂一为坐，世路遂相轻。

行乞还燕市，悲歌复蓟城。佩刀风雨夜，堪作箾中鸣。
鹤叹二首
刘禹锡（唐代）

寂寞一双鹤，主人在西京。故巢吴苑树，深院洛阳城。

徐引竹间吴，远含云外情。谁怜好风月，邻舍夜吹笙。

丹顶宜承日，霜翎不染泥。爱池能久立，看月未成栖。

一院春草长，三山归路迷。主人朝谒早，贪养汝南鸡。
浣溪沙
陈克（宋代）

罨画溪头春水生。铜官山外夕阳明。暖风无力小舟横。

万事悠悠生处熟，三杯兀兀醉时醒。杏花杨柳更多情。
鹧鸪天（丁巳元日）
姜夔（宋代）

柏绿椒红事事新。隔篱灯影贺年人。三茅钟动西窗晓，诗鬓无端又一春。

慵对客，缓开门。梅花闲伴老来身。娇儿学作人间字，郁垒神荼写未真。
和酬子中舍人
杨杰（宋代）

待次归来偃月城，邻公笑我拙谋生。藏书有穴期传世，负郭无田不问耕。

朝市风波谁弄险，江湖鱼鸟自忘情。吴门建第君何晚，水阁山斋到便成。
过贾岛墓
文冲（清代）

青山独拜阆仙祠，寒食春风雨似丝。识得千秋诗骨瘦，梨花开尽墓门枝。
相和歌辞。怨歌行
虞世南（唐代）

紫殿秋风冷，雕甍白日沉。裁纨凄断曲，织素别离心。

掖庭羞改凄，长门不惜金。宠移恩稍薄，情疏恨转深。

香销翠羽帐，弦断凤凰琴。镜前红粉歇，阶上绿苔侵。

谁言掩歌扇，翻作白头吟。
偈二首
释禧誧（宋代）

丹霞有个公案，从来推倒扶起。
今朝普示诸人，且道是个甚底。
粹中先辈以甘雨时降兆为丰岁过形雅什猥推凉
强至（宋代）

字人亡状序宜愆，何意天心独不然。
甘澍未尝差十日，丰储应使足三年。
井庐但觉涂歌溢，水旱宁忧牒讼煎。
自是化工苏百谷，误褒多谢邑中贤。
题饶松坡画四首 其三
罗伦（明代）

一棹归何处，柴桑是我家。莫言嫌一饱，篱下有黄花。
送王太博抽赴阙
魏野（宋代）

宪府吾皇注意偏，君今应诏合居先。蛾眉班缀千官上，廌角威扬万乘前。

贵戚望风从此日，贫交披雾是何年。难忘枉驾相辞处，草屋门开雪满天。
过沙头三首 其二
杨万里（宋代）

过了沙头渐有村，地平江阔气清温。暗潮已到无人会，只有篙师识水痕。
合江楼
文天祥（宋代）

西楚惊鸿晚，东淮落木秋。
蒸湘今石鼓，句宛古宣州。
白日聊清赏，青山总旧游。
不知沧海水，何处接天流。
乙卯春自郡归赏牡丹适有故竟回唯魏紫略放二头 其二
姜特立（宋代）

梦想看花归意浓，归来底事别花忙。魏家姊妹知人意，先试春风半面妆。
赠胡仲宾
李孝光（元代）

九月风多裋褐单，剑光抱月忽飞还。人言华顶峰前路，正在白云飞处山。
送宇昭师
释文兆（宋代）

相见又相别，无言感倍兴。
诸峰微下雪，一路独行僧。
午饭烟村磬，宵吟石屋灯。
他方人请住，又得继南能。
会圣宫
宋祁（宋代）

宝地披重岫，瑰宫庇万榱。
人瞻鼎湖驾，天护玉箫祠。
列圣联絺衮，千宫拥翠緌。
阴森殿中伞，曶熣羽林旗。
白日窥晨幌，明河宿曙帷。
露盘金突兀，甲帐绣葳蕤。
驯象春耕外，游冠月出时。
洛湍萦禁御，嵩岳倚罘罳。
早晏严薰燎，春秋达信辞。
樽醅绿叶桂，斋馔紫房芝。
璧带华灯错，银床露绠垂。
奇葩万品秀，珍木五衢滋。
碧柱峨翔凤，璇珰舞暗螭。
园金布为地，泉玉漱成池。
劫石聊容拂，仙花自不萎。
楼含太虚近，钟到下方迟。
赐服乡三老，歌风沛小儿。
奉承纷有次，过谒俨多仪。
此路真姑谢，前峰即具茨。
何当纡诏跸，原庙慰时思。
题董邦达西湖画册十四幅 其十三 万松岭
弘历（清代）

翠临城郭迥盘云，老干千年赦斧斤。湖色江声欣两得，吴山凤峤与平分。

岂争艳冶春光富，时有飕飗天籁闻。我愿树人常似此，讲堂近接号敷文。
水经注·江水(节选)
郦道元（南北朝）

江水又东，迳广溪峡，斯乃三峡之首也。峡中有瞿塘、黄龛二滩。其峡盖自昔禹凿以通江，郭景纯所谓巴东之峡，夏后疏凿者也。

江水又东，迳巫峡，杜宇所凿以通江水也。江水历峡东，迳新崩滩。其间首尾百六十里，谓之巫峡，盖因山为名也。

自三峡七百里中，两岸连山，略无阙处；重岩叠嶂，隐天蔽日，自非亭午夜分，不见曦月。至于夏水襄陵，沿溯阻绝，或王命急宣，有时朝发白帝，暮到江陵，其间千二百里，虽乘奔御风不以疾也。春冬之时，则素湍绿潭，回清倒影。绝巘多生柽柏，悬泉瀑布，飞漱其间。清荣峻茂，良多趣味。每至晴初霜旦，林寒涧肃，常有高猿长啸，属引凄异，空谷传响，哀转久绝。故渔者歌曰：“巴东三峡巫峡长，猿鸣三声泪沾裳！”

江水又东，迳流头滩。其水并峻急奔暴，鱼鳖所不能游，行者常苦之，其歌曰：“滩头白勃坚相持，倏忽沦没别无期。”袁山松曰：“自蜀至此，五千余里；下水五日，上水百日也。”

江水又东，迳宜昌县北，县治江之南岸也。江水又东，迳狼尾滩，而历人滩。江水又东，迳黄牛山，下有滩名曰黄牛滩。江水又东，迳西陵峡。宜都记曰：“自黄牛滩东入西陵界，至峡口百许里，山水纡曲，而两岸高山重障，非日中夜半，不见日月，绝壁或千许丈，其石彩色，形容多所像类。林木高茂，略尽冬春。猿鸣至清，山谷传响，泠泠不绝。”所谓三峡，此其一也。山松言：“常闻峡中水疾，书记及口传悉以临惧相戒，曾无称有山水之美也。及余来践跻此境，既至欣然始信耳闻之不如亲见矣。其叠崿秀峰，奇构异形，固难以辞叙。林木萧森，离离蔚蔚，乃在霞气之表。仰瞩俯映，弥习弥佳，流连信宿，不觉忘返。目所履历，未尝有也。既自欣得此奇观，山水有灵，亦当惊知己于千古矣。”
龙角砍和崔公度伯易
王令（宋代）

尝闻螾出轩辕丘，其长百寻围十牛。
民惊臣愕争论酬，帝亦谓应土德修。
赐螾傍海连十洲，卑朝食壤暮饮流。
仍命九龙狎其游，视龙有角急起羞。
亟去诉帝龙有忧，帝怜不呵许为谋。
召一龙食系其喉，挥万力士乘其头。
披肉断角塞螾求，螾取而冠万鬼{左扌右歈}。
雷号电泣竟莫捄，鼋擗鼍踊吊蛟虬。
奋穴出哭劳鳝鰌，八龙怒走乞天仇。
天赐六丁皆剑矛，取螾拔角磔大幽。
下龙载帝问何由，臣攀堕髯不可留。
竟去不知天所尤，龙冤虽复骨不收。
传流下古说易浮，我闻其语疑有由。
以龙易螾理若不，爱不知蔽似有繇。
人皆伤龙为叹呼，我独鄙其与祸投。
尝闻龙德神自周，出飞于天入海休，
弃此不处与螾俦。以养就人理固偷，
果恐以此嗟何仇。我来佰爱遗角觩，
是非欲竟理莫搜。君学穷物功搳掊，
其说独挽万茧抽。当有实论破众廋，
勉矣投以钓海钩。
封川上元
孔平仲（宋代）

穿城不千步，十步燃一灯。闪闪摇斜风，荧荧若疏星。

士女鱼鸟聚，鼓吹蛙黾声。蛮俗自为乐，我心愁不醒。
赠廨院主僧
王洋（宋代）

平生老信爱颠狂，觉子而今继道场。
坐断前溪去来路，为谁辛苦为谁忙。
问尘清坐久之归途偶得绝句
陈文蔚（宋代）

问尘清坐兴悠哉，小立朱桥未忍回。
好景吟情忽相契，小海流出柳阴来。
宿石头多宝寺
吕本中（宋代）

四山环其外，一峰屹当中。支径转屈曲，云峰踏飞鸿。

僧居架苍崖，高下潜相通。昏钟罢香火，馀音袅寒空。

梅开何处花，吹香到帘栊。回望云山城，木杪残阳红。

愁心易生感，满耳唯松风。对酒成浩歌，漂零见涂穷。
挽叶倅二章 其一
卫宗武（宋代）

八座家声著，居官政不迷。典刑乡党敬，节行古人稽。

展骥空凡马，解牛犹割鸡。鸳行才展武，勇退倦攀跻。
春帖子词·皇后阁十首
宋祁（宋代）

双阙鲜云抱日光，朝来春意已昌昌。
先从太液催波绿，后到灵和报柳黄。
偈二十首
释鼎需（宋代）

人间正月十五日，西来祖意若为陈。
楼台上下火照火，车马往来人看人。
观化
杨万里（宋代）

道是东风巧，西风未减东。
菊黄霜换紫，树碧露揉红。
须把乖张眼，偷窥造化工。
只愁失天巧，不悔得诗穷。
赠刘升卿
刘才邵（宋代）

五季词格卑，一往遂不转。势如屋将摧，难用一木牵。

国家复古初，出力赖诸彦。探元测天心，撷秀空芳甸。

气质既雄浑，采章复葱茜。炳焉同三代，风雅追未变。

旁收稗官说，笑䐑时一荐。岂将虾蚬盘，尽易鼎俎膳。

后来失其源，多以怪相眩。观涛遗巨浸，爱此一沤漩。

芝兰向芜没，萧艾方蔓延。顾岂无可观，致远恐非便。

方今从雅道，英俊争就选。当有紫鸾音，一洗时禽啭。

吾宗富清制，金璞饱镕鍊。高轩肯见临，大轴获初见。

盈前森欲动，贪读不知倦。吴歈斗妍媚，楚些发哀怨。

暗芳啼晓露，白月垂秋练。肃肃天庙仪，迟迟洞宫宴。

建标凌倒景，胜气来酣战。古人用意处，窥闯应已遍。

不然新诗中，安得众体见。从来绝妙处，经眼不容眴。

歘起追其踪，险若挽飞电。岂容随俗好，展转就萦缠。

公当英少年，笔力十分健。更期策高足，勿受尘泥溅。

一朝奋馀勇，名埸谁敢擅。扬光云霓上，声价弥海县。

方知掣鲸手，不足临渊羡。
岁寒双古木为益中洪中书赋
邓林（宋代）

二树郁苍苍，根干蟠蛟蛇。桧老已成铁，梅芳犹有葩。

借问种树已，遗踪邈以遐。后已爱先泽，封培日云加。

拱把至合抱，岁月经来赊。故国有乔木，百尺凌烟霞。

孔庭遗手植，累代得芳华。即物观世物，求言称故家。
雪中 其一
韩淲（宋代）

雪映山窗白，竹炉残叶灰。寒垂纸帐低，起坐百念催。

推枕理吾梦，栩栩鼻如雷。觉来神气中，平旦阳明开。
和象翁绝句
卫宗武（宋代）

浮生一梦寄南柯，乌兔双驰迅若梭。
世事如棋如几变，捄时无著奈时何。
春日即事时馆惜薪司胡衕
沈丙莹（清代）

寂静书斋昼掩扉，一帘香篆故依依。研涵暖日隔窗炙，风卷晴依穿户飞。

曲巷荒凉春不到，重城深邃客来稀。花开梓里应嗤我，草长江南人未归。
戏题斌老所作两竹梢
黄庭坚（宋代）

老竹帖妥不作奇，嫩篁翘翘动风枝。
是中有目世不知，吾宗落笔风烟随。
戏城中故人
王安石（宋代）

城郭山林路半分，君家尘土我家云。
莫吹尘土来污我，我自有云持寄君。
雪巢三首
林宪（宋代）

居闲我所愿，拙拙人所虑。
平淡固可嘉，饥来欲谁诉。
八十日彭泽，四十年郑圃。
前贤去就意，三复成喜惧。
金刚随机无尽颂·法界通花分第十九
释印肃（宋代）

法界是檀那，人天福德魔。
力尽箭还坠，依前入爱河。
渔村落照
王之道（宋代）

寒芦万顷迷西东，夕阳上下江天红。
炊烟几处袅轻碧，知是渔天收钓筒。
老翁长须更广颡，路逢百钱挂藜杖。
三杯酒罢月已高，短棹扁舟还独往。
逢曾子固
梅尧臣（宋代）

前出秦淮来，船尾偶搀燕。
遽传曾子固，愿欲一相见。
顺风吹长曾，举手但慕羡。
杨子东园头，下马情眷眷。
昔始知子文，今始识子面。
吐辞亦何严，白昼忽飞霰。
我病不饮酒，烹茶又非善。
冷坐对寒流，萧然未知倦。
上夹谷书隐先生六首
何梦桂（宋代）

衣冠堕涂炭，血肉膏斤斧。
喜闻使车来，犹歌来何暮。
苍生在颠崖，惟恐隔风雨。
谁为埋车轮，浑家白云住。
下有羊裘翁，清风清万古。
翌日早起再用昨夕韵二丈
仲并（宋代）

柳州老去腹宁饕，但喜衡阳纸价高。
乍暖风光如扑絮，相欢人意似投醪。
家留溪上久漂泊，信断淮南非驿骚。
风浴舞雩那可缓，春衣替尽禦寒袍。
蕉溪温泉
颜克宗（宋代）

阴阳炭兮天地炉，融液好景人间无。木酸火炎两不用，清流自沸跳明珠。

何当扬波激沧溟，大块不许氛翳生。何当翻波湔酷吏，群黎坐使心眼明。

尧舜君民均一视，匹夫匹妇皆使被。洗除烦苛不择地，奚止一泓而已矣。
西江月
吴文英（宋代）

江上桃花流水，天涯芳草青山。楼台春锁碧云湾。

都入行人望眼。

一镜波平鸥去，千林日落鸦还。天风袅袅送轻帆。

蓦过星槎银汉。
晓坐还元阁望渔洋山
鲍珍（清代）

僧楼借床眠，宵残听粥鼓。清盥据梧坐，山翠飞入户。

夙慕渔洋名，常如梦天姥。夜来看不足，朝窗笏更拄。

宛将螺子黛，镜中画眉妩。《法华》虽附丽，卑之奚足数。

忆昔王尚书，好事鲁掠取。至今竟属公，湖山号宗主。

譬诸冶城墩，风流擅千古。自来称王谢，后先堪接武。

平山一瓣香，敬为先生许。典型犹在望，苍茫云缕缕。
自适
袁说友（宋代）

有地容投老，无田解赋归。浮生几朝露，活计一书帏。

閒只诗添债，愁应带减围。人间翻覆手，莫怨是中非。
次韵和岳醵饮西峰寺分韵成诗十四首见寄
陈著（宋代）

正觉留题久岑寂，此后此意谁知得。
老僧揖入廊东头，摩挲石刻令人忆。
舟夜对月怀藜阁金陵
梅文明（清代）

四十犹秋赋，苍穹匪异心。斯文需后死，之子独元音。

骥骨鏖风老，龙珠抱月沈。黄花香未晚，迟暮绚秋吟。
李参政转物庵
释宗杲（宋代）

若能转物，即同如来。
咄哉瞿昙，诳唬痴獃。
物无自性，我亦非有。
转者为谁，徒劳心手。
知无自性，复是何物。
瞥起情尘，扪空揣骨。
此庵无作，住者何人。
具顶门眼，试辨疏亲。
闻刘行简给事休致作诗寄之
王洋（宋代）

郡下一卷书，云自邮签来。
剥啄惊书眠，柴门手自开。
上有骊珠惊，照耀分尘埃。
读之未尽行，喜焰生寒灰。
黄门白首郎，上疏称乞骸。
帝曰大布衣，锡汝升文阶。
天孙铅录秘，论撰须儒魁。
荣名不汝遗，汝往时钦哉。
夕即拜帝命，雪涕何纷漼。
恩许归旧庐，径卧南山斋。
此翁山泽仙，不赋章绶材。
误因文彩露，遂落天纲恢。
一游三十年，所得非不谐。
文名动青琐，笔力幽黄能。
左省岂不荣，珠庭重徘徊。
巢父一掉头，百挽终不回。
吾意天地间，清风有根栽。
人心感披拂，达者分条枚。
二疏杨巨源，同上百尺台。
刘翁传其风，苍舒次聩敳。
况复祖子孙，此道同胚胎。
前刘脱功名，养气中婴孩。
至今一箭诗，讽咏及陪台。
翁今亦何有，旷达忘悲哀。
清风既不死，瓶大无耻壘。
岁晚春物动，吴山发寒梅。
愿翁强赋之，为花吐琼瑰。
床头拂易传，床下鸣新醅。
它时三径边，为翁剪蒿莱。
答惇上人七首 其三
饶节（宋代）

朝学中庸暮学诗，晚年长忆蚤年时。如今老大浑彫落，稍欲从君理系辞。
降虏来朝次叶尚书韵
黄裳（宋代）

顽虏劳戎索，神机屈睿谟。鹰鹯临远帐，狐兔落清都。

勇逐龙韬丧，惊随虎士趋。瞻天蒙覆育，涂地脱须臾。

即看宣登版，何烦禹泣辜。但闻多属国，五凤似元符。
青溪
王维（唐代）

言入黄花川，每逐青溪水。
随山将万转，趣途无百里。
声喧乱石中，色静深松里。
漾漾泛菱荇，澄澄映葭苇。
我心素已闲，清川澹如此。
请留盘石上，垂钓将已矣。
乙未元夕坐上用东坡上元韵二首 其一
胡铨（宋代）

胜游宝箓记吾曾，五十年来一衲僧。昼短莫吟千岁烛，年丰聊衲九华灯。

一毬未放寒星坠，万炬浑惊烈日升。诗酒虽堪驱使在，照愁佳句愧坡能。
京师送王颐殿丞
苏辙（宋代）

忆游长安城，皆饮母卿宅。
身虽坐上宾，心是道路客。
笑言安能久，车马就奔迫。
城南南山近，胜绝闻自昔。
徘徊竟莫往，指点烦鞭策。
道傍古龙池，深透河渭泽。
山行吾不能，愧此才咫尺。
壮哉谁开凿，千顷如一席。
参差山麓近，滉荡波光射。
君时在池上，俗事厌纷剧。
望门不敢叩，恐笑尘土迹。
自従旅京城，所向愈无适。
君来曾未几，已复向南国。
扁舟出淮汴，唯见江海碧。
野人处城市，长愿有羽翮。
脱身相従游，未果聊自责。
遣慧潜随尘异但子归省
释函是（明代）

劳汝送予子，子安予乃安。临风须早泊，戴月慎朝餐。

去路桃花煖，回山梅蕊繁。此心随所到，梦倚碧琅玕。
句
宋白（宋代）

梅雪初销腊酒香，嘉州属县且寻芳。
寄子高秦州从事
胡宿（宋代）

雪里诗筒至自秦，仲宣佳句乐从军。谷莺渐喜迁高处，塞雁犹从失故群。

北阙旧游孤似月，西州回望远如云。一枝春色无由寄，手弄梅花却自薰。
游西山诗十二首 其九 吕公洞
文徵明（明代）

何时神斧擘幽崖，古窦春云福地开。翠壁未磨耶律字，石床曾卧吕公来。

阴寒四面凝苍雪，秀色千年蚀紫苔。凡骨未仙留不得，刚风吹下夕阳台。
淳熙八年春帖子词·太上皇后合六首
崔敦诗（宋代）

春夕慈闱永，瑶池乐未央。
管弦声合奏，灯月影交光。
九日雨
虞俦（宋代）

满城风雨不禁秋，宁是先生懒出游。
采菊未成三径约，看囊尚出一钱留。
催租出底关诗思，落帽何妨付酒舟。
今岁重阳还是客，湖山信美岂吾州。
捐袂
李梦阳（明代）

捐袂兮沙裔，遗褋兮澧浦。御重华兮九疑，观潺湲兮容与。

神之来兮六龙，翳琼枝兮翠葆。驱丰隆兮挟百灵，来如云兮去冥冥。

来蹑霞兮去乘霓，叆连蜷兮复葳蕤。山之桂兮江之枫，云飒飒兮吹秋风。

班予马兮延伫，美要眇兮中渚。
正辅既见和，复次前韵，慰鼓盆，劝学佛
苏轼（宋代）

稚川真长生，少从郑公游。孝章偶不死，免为文举忧。

馀龄会有适，独往岂相攸。由来警露鹤，不羡撮蚤鹠。

愿加视后鞭，同驾躅空辀。宁餐堕齿堇，勿忆齐眉羞。

何时遂纵壑，归路同首丘。东冈松柏老，西岭橘柚秋。

著意寻弥明，长颈高结喉。无心逐定远，燕颔飞虎头。

君方卒功名，一泛范蠡舟。我亦沾霈渥，渐解钟仪囚。

宁须张子房，万户自择留。犹胜嵇叔夜，孤愤甘长幽。

南窗可寄傲，北山早归耰。此语君勿疑，老彭跨商周。
赠道友雪崖朱先生
龚大明（宋代）

清高绝，雪崖翁，
向上元机顿观通。金鼎有丹成九转，
凝然宴坐白云中。
送元叙上人归上党（时节镇罢兵）
刘沧（唐代）

太行关路战尘收，白日思乡别沃州。薄暮焚香临野烧，

清晨漱齿涉寒流。溪边残垒空云木，山上孤城对驿楼。

此去寂寥寻旧迹，苍苔满径竹斋秋。
东风第一枝 梅花
马洪（明代）

饵玉餐香，梦云惜月，花中无此清莹。俨然姑射仙人，华佩明珰新整。

五铢衣薄，应怯瑶台凄冷。自骖鸾、来下人间，几度雪深烟暝。

孤绝处、江波流影。憔悴也、春风销粉。相思千种闲愁，声声翠禽啼醒。

西湖东阁，休说当时风景。但留取、一点芳心，他日调羹翠鼎。
感春四首
韩愈（唐代）

我所思兮在何所，情多地遐兮遍处处。东西南北皆欲往，

千江隔兮万山阻。春风吹园杂花开，朝日照屋百鸟语。

三杯取醉不复论，一生长恨奈何许。

皇天平分成四时，春气漫诞最可悲。杂花妆林草盖地，

白日坐上倾天维。蜂喧鸟咽留不得，红萼万片从风吹。

岂如秋霜虽惨冽，摧落老物谁惜之。为此径须沽酒饮，

自外天地弃不疑。近怜李杜无检束，烂漫长醉多文辞。

屈原离骚二十五，不肯餔啜糟与醨.惜哉此子巧言语，

不到圣处宁非痴。幸逢尧舜明四目，条理品汇皆得宜。

平明出门暮归舍，酩酊马上知为谁。

朝骑一马出，暝就一床卧。诗书渐欲抛，节行久已惰。

冠欹感发秃，语误惊齿堕。孤负平生心，已矣知何奈。

我恨不如江头人，长网横江遮紫鳞。独宿荒陂射凫雁，

卖纳租赋官不嗔。归来欢笑对妻子，衣食自给宁羞贫。

今者无端读书史，智慧只足劳精神。画蛇著足无处用，

两鬓霜白趋埃尘。乾愁漫解坐自累，与众异趣谁相亲。

数杯浇肠虽暂醉，皎皎万虑醒还新。百年未满不得死，

且可勤买抛青春。
满江红·思家
郑燮（清代）

我梦扬州，便想到扬州梦我。第一是隋堤绿柳，不堪烟锁。潮打三更瓜步月，雨荒十里红桥火。更红鲜冷淡不成圆，樱桃颗。
何日向，江村躲；何日上，江楼卧。有诗人某某，酒人个个。花径不无新点缀，沙鸥颇有闲功课。将白头供作折腰人，将毋左。
和林宝文吹暑轩二绝
王炎（宋代）

藕花香里画船横，人静惟闻洗玉声。
四野清平公燕喜，隐然方面有长城。
偈颂一百五十首 其一四○
释心月（宋代）

月五日亦五，那堪时正午。采药药最灵，问疾疾即愈。
羃翠庭
曾几（宋代）

群木上参天，清阳并为一。
炎曦无路来，不废风月入。
和谢公定河朔漫成八首
黄庭坚（宋代）

漠庭数遣林牙使，羌种来窥雁塞耕。
壮士看天思上策，月边鸣笛为谁横。
颂古三十三首
释师观（宋代）

非男女相末山主，今古堂堂常独露。
常独露兮见也麽，清声藉藉播寰宇。
夜雨枕上
朱弁（宋代）

淅淅风声止，凄凄雨气凉。愁工萦客思，梦故绕江乡。

书疏亲朋少，干戈岁月长。平城弭节地，可复见秋霜。
诉衷情
王苍（宋代）

补成团扇绣残工。并蒂瑞芙蓉。花心欲就针折，赪玉唾残茸。

寻断绪，怨西风。寂寥中。两般时候，旧月新霜，晓角昏钟。
不睡四首
杨万里（宋代）

眊矂浑如病起初，冬烘又似酒醒余。
睡乡幸有闲田地，不放诗人僦一居。
长生草
王十朋（宋代）

草有长生者，无根叶自抽。秦皇不知此，误向海山求。
送都大茶马入觐八绝句 其三
项安世（宋代）

横绝乾坤作四封，秦川马驿与天通。北关门到菖蒲海，尽在轺车玉节中。
集贤宾·小楼深巷狂游遍
柳永（宋代）

小楼深巷狂游遍，罗绮成丛。就中堪人属意，最是虫虫。有画难描雅态，无花可比芳容。几回饮散良宵永，鸳衾暖、凤枕香浓。算得人间天上，惟有两心同。
近来云雨忽西东。诮恼损情悰。纵然偷期暗会，长是匆匆。争似和鸣偕老，免教敛翠啼红。眼前时、暂疏欢宴，盟言在、更莫忡忡。待作真个宅院，方信有初终。
开府潞公太师得谢西归谨赋七言四韵诗五首拜送 其一
苏颂（宋代）

几夕华星动紫躔，少微光入太微垣。帝临便座延公衮，人喜安车到国门。

恳叙官仪还汉节，亲承需宴酌尧樽。朝家贵老超三代，惇史行看记善言。
和谢仵判院惠米
赵希逢（宋代）

忧辱都非群行招，孤忠自莫胜群嚣。
已甘逆旅长糊口，无复有群能副腰。
一士岂无关国论，九重亦合采民谣。
莫教流落江湖上，笑酌天浆独举瓢。
女冠子 咏美人坐禅和彭羡门原韵
陈维崧（清代）

萧萧禅榻，百和旃檀薰透。花冠啼罢，乌龙睡熟，紫竹清幽黄帔瘦。

小袒裶罗袖。双垒湘裙红吐，花边一绺。最怜他、趺坐桃笙，一派秋江绿皱。

灵山参破风幡后。奈十年前事，终向心头有。佳人不偶。

记惜玉情怀，窃香时候。迦文消夙垢。正值钟声报午，苔阴移昼。

问笼中、白雪衣娘，一卷名经完否。
河传·香苞素质
佚名（宋代）

香苞素质。天赋与、倾城标格。应是晓来，暗传东君消息。把孤芳、回暖律。寿阳粉面增妆饰。说与高楼，休更吹羌笛。花下醉赏，留取时倚阑干，斗清香、添酒力。
贺新郎　　送杜将军韬武
吴伟业（清代）

双鬓愁来白。数威名、西州豪杰，玉关沙碛。家世通侯黄金印，马槊当年第一。

磨盾鼻、县毫飞檄。雅吹投壶诗万首，旧当阳、虎帐春秋癖。

思往事，顿成昔。

天涯寂寞青门客。念平生、鞭箠万里，布衣之极。满地江湖渔歌起，谁弄扁舟铁笛。

正柳色、依依南陌。日暮乡关何处是，故人书、草没摩崖石。

漫回首，泪沾臆。
江南怀古
杜牧（唐代）

车书混一业无穷，井邑山川今古同。

戊辰年向金陵过，惆怅闲吟忆庾公。
星蚀月
姚莹（清代）

入夜荧荧一星白，含光吐耀精神发。谁从海外亲见之，飞来蚀神瑶台月。

是时青天万里明，纤尘不染银河清。三台四辅环斗极，妖星敢尔殊堪惊。

广寒香风结桂子，枝叶青葱竟何似。吴质有斧不驱除，紫府仙人应罪尔。

或言黄河水气乘太阴，东南此岁防秋霖。不然贼星犯两曜，奸民啸聚相侵陵。

世间久已无甘石，天象渊微那可测。圣人清静在宫中，慎毋妄言干斧钺。
义豀舟中
胡仲弓（宋代）

梦里不知身是客，却疑身是老坡仙。
羽衣道士飞将去，月在波心人在船。
阮郎归（为张平甫寿，是日同宿湖西定香寺）
姜夔（宋代）

红云低压碧玻璃。惺忪花上啼。静看楼角拂长枝。朝寒吹翠眉。

休涉笔，且裁诗。年年风絮时。绣衣夜半草符移。月中双桨归。
和李伯时韵送行七首 其一
曹勋（宋代）

公来触热冒炎云，风义凌虚独有君。但觉一家增喜色，便如满座揖清芬。
句
舒岳祥（宋代）

从来明月无古今。
颂古三十八首
释慧方（宋代）

亲得摇来始息狂，风动荷花满座香。
自从一得真归趣，无意凉人人自凉。
次韵谭令尹茅庵十咏 其二
刘弇（宋代）

物华他日好，岁月个中延。欲识无馀事，才如一指禅。
一萼红 秋海棠
华胥（清代）

启扉筠，怕尖风零雨，愁绝倚栏人。翠袂笼寒，粉容倦昼，泪眸依旧伤春。

相怜处、双鬟移照，篝影暗、曾误湿仙裙。冷艳啼螀，晴娇舞蝶，总是销魂。

谁料蘋波乍起，奈山斋秋寂，几度逡巡。懒向妆楼，偏留苔径，依徊帘底温存。

任参差、轻盈低亚，逗疏萤、藻井又黄昏。能共兰荪结佩，惆怅芳辰。
园中秋夕
陆游（宋代）

季秋哉生明，风露正凄冷。
放翁澹无事，乐此清夜永。
饥鹰栖不澹，劲翅起东岭。
湖边千树柳，何处寄幽影？人生寓宇内，俯仰一炊顷。
此心无媿负，箪食均五鼎。
许身辈稷契，终亦输箕颍。
天风倘可乘，采莲登玉井。
修源
李彭（宋代）

修源寒皎镜，湛湛有馀地。居然起滩濑，无复保夷粹。

人实不易知，出处非细事。悬知成小草，何苦辞远志。

饥求仁者粟，不用滥乞米。清言岂置患，高谊世所韪。

君看陆平原，华亭思鹤唳。季野虽不言，四时气亦备。

一饱会有时，幽园动春意。
闻邑中灯夕颇盛作诗呈子肃
赵蕃（宋代）

晨起犹如欲雪天，晚来旋觉散晴烟。
传闻隘郭沸灯火，想见当筵杂管弦。
铁马春冰期异日，卖薪买酒看今年。
谁怜病叟寒窗底，独拥残灰整旧编。
好事近
蔡伸（宋代）

花露滴香红，花底漏声初歇。人似一枝梅瘦，照冰壶清彻。

翠蛾云鬓为谁容，虫丝宝奁结。可惜一春憔悴，负满怀风月。
题沈宗师双凫轩
廖刚（宋代）

高怀暂寄小轩亭，池浴双凫便借名。岛上飞时真得意，网中朝借肯留情。

静同鸥鹭窥秋净，闲伴龟鱼戏晚晴。他日和鸣烟浪阔，主人端亦在蓬瀛。
宿少岷山
罗文思（清代）

名山久待我，乘兴到云窝。直欲冲霄汉，宁惟爱薜萝。

夕阳西去疾，倦鸟北来多。今夜且留住，峰头对月歌。
渔家傲（冬至）
冯时行（宋代）

云覆衡茅霜雪后。风吹江面青罗皱。镜里功名愁里瘦。闲袖手。去年长至今年又。

梅逼玉肌春欲透。小槽新压冰澌溜。好把升沉分付酒。光阴骤。须臾又绿章台柳。
旅怀
袁仕凤（明代）

三十离家住帝州，上林春老马蹄休。自怜尘世伤心事，难尽乾坤满眼愁。

多病相如谁买赋，怀春王粲独登楼。题诗恨杀湘江水，不向梅关断处流。
有怀聂尉五首
白玉蟾（宋代）

身岂能为患，心何可得安。
想应知鹤怨，未得伴鸥闲。
清平乐
王千秋（宋代）

吹花何处。桃叶江头路。碧锦障泥冲暮雨。一霎峭寒如许。

归来索酒浇春。潮红秋水增明。却自不禁春恼，偎人低度歌声。
徐用和御史墓山八韵 其七 圭田秋穫
李东阳（明代）

台府官清只俸钱，十年祭有大夫田。人閒耒耜秋风里，路绕桑麻夕照边。

见说承家须主祀，况闻忧国愿丰年。平泉花树真何物，犹辱先人戒子篇。
送年兄高茂卿侍御督戎政西川
徐溥（明代）

看花曾共曲江游，宪府才华羡独优。久肃霜威峨豸角，新承天语下螭头。

香分残菊都门酒，影动征帆潞水舟。兵政有成来献绩，经纶事业属嘉谋。
歇后
封抱一（唐代）

面作天地玄，鼻有雁门紫。既无左达承，何劳罔谈彼。
登华山诗
杨爵（明代）

梦想兹山二十年，今朝散步上其巅。奇峰尘外崚嶒立，怪石云间颠倒悬。

雨过一声促织响，树深几笠牧童眠。大观到此方为得，觉我心天高万千。
赋得西湖送张公实少参归浙江
李东阳（明代）

路指三天转六桥，盛时风景胜前朝。无山不绕湖边寺，有水皆通海上潮。

部使随星驰汉节，骚人乘月弄吴桡。因君却省会游地，醉倚高楼望泬寥。
岁暮寄微之三首
白居易（唐代）

微之别久能无叹，知退书稀岂免愁。甲子百年过半后，

光阴一岁欲终头。池冰晓合胶船底，楼雪晴销露瓦沟。

自觉欢情随日减，苏州心不及杭州。

荣进虽频退亦频，与君才命不调匀。若不九重中掌事，

即须千里外抛身。紫垣南北厅曾对，沧海东西郡又邻。

唯欠结庐嵩洛下，一时归去作闲人。

白头岁暮苦相思，除却悲吟无可为。枕上从妨一夜睡，

灯前读尽十年诗。龙钟校正骑驴日，憔悴通江司马时。

若并如今是全活，纡朱拖紫且开眉。
对月赠答二首
赵蕃（宋代）

焚香拜月君怀我，对月停杯我忆君。
莫羡月圆圆又缺，会看人合合无分。
风蝶令 题丁香画册
黄燮清（清代）

粉点因风碎，脂痕带雨鲜。泥人情态尽堪怜。瘦到海棠时候、子规天。

香意浓成晕，春阴淡著烟。玲珑结子系连环。记得越罗衫底、画裙边。